CELEX: 
Language: mt
Date: 2009-08-07 00:00:00
Title: 2009/602/KE: Deċiżjoni tal-Kummissjoni tal- 10 ta' Marzu 2009 dwar il-firma u l-konklużjoni ta’ Ftehim fil-forma ta’ skambju ta’ ittri bejn il-Komunità Ewropea u l-Konfederazzjoni Żvizzera dwar ċerti emendi tekniċi lill-Annessi I u II tal-Ftehim bejn il-Komunità Ewropea u l-Konfederazzjoni Żvizzera li jipprovdi miżuri ekwivalenti għal dawk stipulati fid-Direttiva tal-Kunsill 2003/48/KE dwar it-tassazzjoni fuq dħul mit-tfaddil taħt forma ta’ ħlas ta’ imgħaxijiet minħabba l-adeżjoni tar-Repubblika tal-Bulgarija u tar-Rumanija

7.8.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 205/21
            
         DEĊIŻJONI TAL-KUMMISSJONI
   tal-10 ta' Marzu 2009
   dwar il-firma u l-konklużjoni ta’ Ftehim fil-forma ta’ skambju ta’ ittri bejn il-Komunità Ewropea u l-Konfederazzjoni Żvizzera dwar ċerti emendi tekniċi lill-Annessi I u II tal-Ftehim bejn il-Komunità Ewropea u l-Konfederazzjoni Żvizzera li jipprovdi miżuri ekwivalenti għal dawk stipulati fid-Direttiva tal-Kunsill 2003/48/KE dwar it-tassazzjoni fuq dħul mit-tfaddil taħt forma ta’ ħlas ta’ imgħaxijiet minħabba l-adeżjoni tar-Repubblika tal-Bulgarija u tar-Rumanija
   (2009/602/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikolu 94 flimkien mal-Artikolu 300,
   Wara li kkunsidrat id-Deċiżjoni tal-Kummissjoni 2004/911/KE tat-2 ta’ Ġunju 2004 fuq l-iffirmar u l-konklużjoni tal-Ftehim bejn il-Komunità Ewropea u l-Konfederazzjoni Żvizzera li jipprovdi miżuri ekwivalenti għal dawk stipulati fid-Direttiva tal-Kunsill 2003/48/KE dwar it-tassazzjoni fuq dħul mit-tfaddil taħt forma ta’ ħlas ta’ mgħaxijiet u l-Memorandum ta’ Ftehim li jakkumpanjah (1) u b’mod partikolari l-Artikolu 2 tiegħu,
   Billi:
   
               (1)
            
            
               Minħabba l-adeżjoni tal-Bulgarija u r-Rumanija, kemm l-Anness I (il-Lista ta’ awtoritajiet kompetenti) u l-Anness II (il-Lista ta’ entitajiet relatati) għall-Ftehim bejn il-Komunitàt Ewropea u l-Konfederazzjoni Żvizzera li jipprovdi għal miżuri ekwivalenti għal dawk stipulati fid-Direttiva tal-Kunsill 2003/48/KE dwar tassazzjoni ta’ dħul minn tfaddil taħt forma ta’ ħlasijiet ta’ imgħaxijiet jinħtieġu emendi tekniċi.
            
         
               (2)
            
            
               Il-Bulgarija u r-Rumanija nnominaw l-awtoritajiet kompetenti rispettivi tagħhom permezz ta’ notifika formali lis-Segretarjat Ġenerali tal-Kummissjoni fid-28 ta’ Jannar 2008 u fis-17 ta’ Lulju 2007, rispettivament. Din id-dejta għandha tiġi kkomunikata mill-Kummissjoni lill-awtoritajiet Żvizzeri permezz ta’ notifika sempliċi.
            
         
               (3)
            
            
               Il-lista ta’ entitajiet relatati tal-Anness tad-Direttiva tal-Kunsill 2003/48/KE (2) ġiet emendata mid-Direttiva tal-Kunsill 2006/98/KE (3) li adattat ċerti Direttivi fil-qasam ta’ tassazzjoni, minħabba l-adeżjoni tal-Bulgarija u ir-Rumanija. Sabiex jiġi żgurat li dawn it-tibdiliet jiġu riflessi fil-Ftehim mal-Iżvizzera, il-Kummissjoni għandha teżerċita l-poteri plenipotenzarji li ngħatawlha mill-Kunsill u tagħmel l-emendi korrispondenti fl-Anness II tal-Ftehim bi ftehim reċiproku mal-Iżvizzera,
            
         IDDEĊIDEW KIF ĠEJ:
   Artikolu 1
   Il-Ftehim fil-forma ta’ skambju ta’ ittri bejn il-Komunità Ewropea u l-Konfederazzjoni Żvizzera dwar ċerti emendi tekniċi lill-Annessi I u II tal-Ftehim bejn il-Komunità Ewropea u l-Konfederazzjoni Żvizzera li jipprovdi għal miżuri ekwivalenti għal dawk stabbiliti fid-Direttiva tal-Kunsill 2003/48/KE dwar it-tassazzjoni ta’ dħul minn tfaddil taħt forma ta’ ħlasijiet ta’ mgħaxijiet minħabba l-adeżjoni tar-Repubblika tal-Bulgarija u tar-Rumanija huwa b’dan approvat f’isem il-Komunità.
   It-test tal-iskambju ta’ ittri huwa mehmuż ma’ din id-Deċiżjoni.
   Artikolu 2
   Il-President tal-Kummissjoni huwa b’dan awtorizzat li jinnomina l-persuna(i) awtorizzata(i) biex jiffirmaw l-iskambju ta’ ittri sabiex jorbtu l-Komunità.
   Artikolu 3
   Din id-Deċiżjoni se tiġi ppubblikata f'Il-Ġurnal Uffiċjali tal-Unjoni Ewropea
   
   
      Magħmul fi Brussell, l-10 ta’ Marzu 2009.
      
         
            Għall-Kummissjoni
         
         László KOVÁCS
         
            Membru tal-Kummissjoni
         
      
   
   
      (1)  ĠU L 385, 29.12.2004, p. 28.
   
      (2)  ĠU L 153M, 7.6.2006, p. 381.
   
      (3)  ĠU L 352M, 31.12.2008, p. 757.
   
      ANNESS
      
         
            Ftehim fil-forma ta’ skambju ta’ ittri bejn il-Komunità Ewropea u l-Konfederazzjoni Żvizzera dwar ċerti emendi tekniċi lill-Annessi I u II tal-Ftehim bejn il-Komunità Ewropea u l-Konfederazzjoni Żvizzera li jipprovdi miżuri ekwivalenti għal dawk stipulati fid-Direttiva tal-Kunsill 2003/48/KE tat-3 ta’ Ġunju 2003 dwar it-tassazzjoni fuq dħul mit-tfaddil taħt forma ta’ ħlas ta’ imgħaxijiet minħabba l-adeżjoni tar-Repubblika tal-Bulgarija u tar-Rumanija
            A.   ITTRA MILL-KOMUNITÀ EWROPEA
            Sinjur,
            Għandi l-unur li nirriferi għall-Ftehim bejn il-Komunità Ewropea u l-Konfederazzjoni Żvizzera li jipprovdi għal miżuri ekwivalenti għal dawk stipulati fid-Direttiva tal-Kunsill 2003/48/KE dwar it-tassazzjoni fuq dħul minn tfaddil taħt forma ta’ ħlas ta’ imgħaxijiet.
            Minħabba l-adeżjoni tal-Bulgarija u r-Rumanija, l-annessi għal Ftehim bejn il-Komunità Ewropeja u l-Konfederazzjoni Żvizzera li jipprovdu għal miżuri ekwivalenti għal dawk stipulati fid-Direttiva tal-Kunsill 2003/48/KE dwar tassazzjoni fuq dħul minn tfaddil taħt forma ta’ ħlas ta’ imgħaxijiet jirrikjedu emendi tekniċi kif previst fl-Artikolu 21(2).
            L-Artikolu 21(2) tal-Ftehim imsemmi jipprevedi li l-lista tal-awtoritajiet kompetenti fl-Anness I tista’ tiġi emendata sempliċiment permezz tan-notifika tal-Parti Kontraenti l-oħra mill-Iżvizzera għall-awtorità msemmija f’(a) hemmhekk u mill-Komunità għall-awtoritajiet l-oħra.
            Jiena b’dan qiegħed navżak f’isem il-Kummissjoni li l-awtoritajiet kompetenti tar-Repubblika tal-Bulgarija u r-Rumanija huma:
            
                        —
                     
                     
                        fil-Bulgarija: Изпълнителният директор на Националната агенция за приходите jew rappreżentant awtorizzat.
                     
                  
                        —
                     
                     
                        fir-Rumanija: Președintele Agenției Naționale de Administrare Fiscală jew rappreżentant awtorizzat
                     
                  u li għandhom jiġu miżjuda fl-Anness I taħt l-ittri (aa) u (ab) rispettivament wara l-awtoritajiet kompetenti msemmijin taħt l-ittra (z).
            Barra minn hekk, l-Artikolu 21(2) jiddikjara li l-lista ta’ entitajiet relatati fl-Anness II tista’ tiġi emendata bi ftehim reċiproku.
            Għalhekk nitolbok ġentilment għall-qbil tiegħek biex l-Anness II jiġi emendat sabiex ikopri l-entitajiet relatati Bulgari u Rumeni, billi jiġi inserit dan li ġej:
            
                        —
                     
                     
                        bejn l-entitajiet għall-Belġju u Spanja: “Il-Bulgarija Общините (muniċipalitajiet) Социалноосигурителни фондове (Fondi ta’ Sigurtà Soċjali)” u
                     
                  
                        —
                     
                     
                        bejn l-entitajiet għall-Portugall u s-Slovakkja: “Romania autoritățile administrației publice locale (awtoritajiet ta’ amministrazzjoni lokali pubblika)”.
                     
                  Il-ftehim fil-forma ta’ skambju ta’ ittri jidħol fis-seħħ fid-data tal-ittra li tintbagħat bħala risposta: L-applikazzjoni tad-dispożizzjonijiet ta’ dan l-iskambju ta’ ittri se tkun b’effett retroattiv mill-1 ta’ Jannar 2007.
            Għoddni dejjem tiegħek,
            
               
                  Għall-Komunità Ewropea
               
               Robert VERRUE
            
            B.   ITTRA MILL-KONFEDERAZZJONI ŻVIZZERA
            Sinjur,
            Għandi l-unur ngħarrfek li rċevejt l-ittra tiegħek tad-19 ta’ Mejju 2009, li tgħid dan li ġej:
            “Sinjur,
            Għandi l-unur nirriferi għall-Ftehim bejn il-Komunità Ewropea u l-Konfederazzjoni Żvizzera li jipprovdi għal miżuri ekwivalenti għal dawk stipulati fid-Direttiva tal-Kunsill 2003/48/KE dwar it-tassazzjoni fuq dħul minn tfaddil taħt forma ta’ ħlas ta’ imgħaxijiet.
            Minħabba l-adeżjoni tar-Repubblika tal-Bulgarija u r-Rumanija, l-annessi għall-Ftehim bejn il-Komunità Ewropea u l-Konfederazzjoni Żvizzera li jipprovdi għal miżuri ekwivalenti għal dawk stipulati fid-Direttiva tal-Kunsill 2003/48/KE dwar it-tassazzjoni fuq dħul minn tfaddil taħt forma ta’ ħlas ta’ imgħaxijiet jirrikjedu emendi tekniċi kif previst fl-Artikolu 21(2).
            L-Artikolu 21(2) tal-Ftehim imsemmi jipprevedi li l-lista tal-awtoritajiet kompetenti fl-Anness I tista’ tiġi emendata sempliċiment permezz tan-notifika tal-Parti Kontraenti l-oħra mill-Iżvizzera għall-awtorità msemmija f’(a) hemmhekk u mill-Komunità għall-awtoritajiet l-oħra.
            Jiena b’dan qiegħed navżak f’isem il-Komunità li l-awtoritajiet kompetenti għar-Repubblika tal-Bulgarija u r-Rumanija huma:
            
                        —
                     
                     
                        fil-Bulgarija: Изпълнителният директор на Националната агенция за приходите jew rappreżentant awtorizzat.
                     
                  
                        —
                     
                     
                        fir-Rumanija: Președintele Agenției Naționale de Administrare Fiscală jew rappreżentant awtorizzat
                     
                  u għandhom jiġu miżjuda fl-Anness I taħt l-ittri (aa) u (ab) rispettivament wara l-awtoritajiet kompetenti msemmijin taħt l-ittra (z)
            Barra minn hekk, l-Artikoli 21 (2) jiddikjara li l-lista ta’ entitajiet relatati fl-Anness II tista’ tiġi emendata bi ftehim reċiproku.
            Għalhekk nitolbok ġentilment għall-qbil tiegħek biex l-Anness II jiġi emendat sabiex ikopri l-entitajiet relatati Bulgari u Rumeni, billi jiġi inserit dan li ġej:
            
                        —
                     
                     
                        bejn l-entitajiet għall-Belġju u Spanja: ‘Bulgaria Общините (muniċipalitajiet) Социалноосигурителни фондове (Fondi ta’ Sigurtà Soċjali)’ u
                     
                  
                        —
                     
                     
                        bejn l-entitajiet għall-Portugall u s-Slovakkja: ‘Romania autoritățile administrației publice locale (awtoritajiet ta’ amministrazzjoni lokali pubbliċi)’.
                     
                  Il-ftehim fil-forma ta’ skambju ta’ ittri jidħol fis-seħħ fid-data tal-ittra li tintbagħat bħala risposta: L-applikazzjoni tad-dispożizzjonijiet ta’ dan l-iskambju ta’ ittri se tkun b’effett retroattiv mill-1 ta’ Jannar 2007.
            Għoddni dejjem tiegħek.
            
               
                  Għall-Komunità Ewropea
               
               Robert VERRUE”
            
            Bil-preżenti jiena naqbel li l-Anness II jiġi emendat, kif propost fl-ittra tiegħek u nikkonferma li dan il-ftehim, fil-forma ta’ skambju ta’ ittri, għandu jidħol fis-seħħ fid-data tal-ittra li se tintbagħat b’risposta u li l-applikazzjoni tad-dispożizzjonijiet tiegħu se tkun b’effett retroattiv mill-1 ta’ Jannar 2007.
            Għoddni dejjem tiegħek.
            
               
                  Għall-Konfederazzjoni Żvizzera
               
               
                  Il-Kap tal-Missjoni tal-Iżvizzera għall-Unjoni Ewropea
               
               Jacques DE WATTEVILLE